**Umsögn um Drög að frumvarpi til laga um breytingu á höfundalögum nr. 73/1972 (aðild að alþjóðasáttmála og innleiðing tilskipunar um tiltekna notkun einstaklinga sem eiga við sjón- eða lestarhömlun að stríða) frá Hljóðbókasafni Íslands.**

Hljóðbókasafnið fagnar fyrirhugaðri innleiðingu Marrakesh tilskipunarinnar. Hún er þegar innleidd í 88 ríkjum og er því alþjóðleg. Mikilvægt er með tilliti til þessa að líta á íslenska bókaútgáfu í alþjóðlegu samhengi. Aðgengi prentleturshamlaðra að útgefnu prentefni á að vera sambærilegt við það sem best gerist í öðrum löndum. Allt regluverk innan Evrópu um útgáfu prentaðs máls er að breytast í grundvallaratriðum og Íslendingar eiga samleið með öðrum þjóðum. Kröfur um aðgengi og tæknilegar forsendur haldast hönd í hönd og gera aðgengilega útgáfu í náinni framtíð auðveldan og fýsilegan kost.

Frumvarpsdrögin eru jákvætt skref og safnið sér ekki annað en að þau séu vel hugsuð. Við viljum þó hnykkja á eftirfarandi grundvallaratriðum sem verður að tryggja:

Safnið fagnar öflugri bókaútgáfu á fleiri formum en prentuðu og hefur þegar leitað til útgefenda um að fá að kaupa efni þeirra og gert þeim ljóst að fullur vilji er á safninu til að nýta sér þeirra lausnir. Efni þarf að vera aðgengilegt sem allra fyrst eftir útgáfu og samfélagið þarf að gera sér grein fyrir félagslegum réttinda- og aðstöðumun þeirra sem glíma við prentleturshömlun og annarra. Óforsvaranlegt er á okkar tímum að setja nokkrar takmarkanir á aðgengi þessa hóps. Bókaútgáfa hér á landi býr við allgóðar aðstæður og er í miklum blóma enda styðja opinberir aðilar á margan veg við hana, safnið gefur sér að þeir er koma að útgáfu sýni samfélagslega ábyrgð.

Þegar kemur að þjónustu við prentleturshamlaða sem þurfa efni á öðrum tungumálum en íslensku mun innleiðing Marrakesh tilskipunarinnar verða mikil lyftistöng sem helst í hendur við fjölbreyttara samfélag.

Hljóðbókasafnið væntir þess að full sátt náist milli fulltrúa rétthafa (Rithöfundasambandsins) og Mennta- og menningarmálaráðuneytis um greiðslur fyrir aðgengi að efni og hefur þegar skorað á ráðuneytið að hefja viðræður.

Hljóðbókasafninu, sem viðurkenndri einingu, er ætlað að gera efni aðgengilegt en ekki að framleiða markaðsvöru. Framleiðsla efnis miðar öll við þá lögbundnu skyldu. Varhugavert er að gera aðrar kröfur til starfseminnar eða færa ákvörðunarvald í hendur aðila sem ekki hafa aðgengi að leiðarljósi.

Sjálfsagt er að allar upplýsingar um not efnis hjá viðurkenndri einingu liggi fyrir. Sama gildir um að leitast áfram eftir tæknilegum lausnum til að lágmarka misnotkun.

Fyrir hönd Hljóðbókasafns Íslands

Einar Hrafnsson, Gunnar Grímsson og Hafþór Ragnarsson